Jelaskan Pangkur dari Wangsalan

jirak pindha munggwing wana (kusambi) | sayèng kaga: (kala) wé rekta kang muroni (anggur) | nyenyambi kalané nganggur | wastra tumrap mastaka (iket) | pangiketé wangsalan kang sekar pangkur | baon sabin ing nawala (karya) | kinarya langen pribadi ||

sénthé lit sasanèng arga (kajar) | lenging roga: (talanjer) mina kinarya dhesthi (dhuyung iwak tèmpèl) | nglelejar lajering wuyung | sikatan bang ngrembaka (kembang soka) | pinisuka kasukan saananipun | wimbaning kang candrawéla (rembalan purnama)[1] | mrih purna pranawèng kapti ||

sarkara drawa linama (kélang) | gelang swéda: (ali-ali) kramané marah siwi (mulang) | ilang laliyèng wulangun | mundhu lit dhaonira (kilayu) | lumeketing kayuwananirèng kayun | parab madyaning pandhawa (Arjuna) | sarjua arjaning dhiri ||

singgang gung kang piniyara (winih) | mardi siswa: (mulang) kakawinirèng èstri (wadu) | winèh winulangken wadu | peputhut mong Pergiwa (Janaloka) | kang suméwa paséwakaning kalangun | pangrantamirèng pradangga (sendhon) | sasendhona genti-genti ||

wicara tanpa karana (ngayawara) | bebasané janma nunggal sapanti (dunung) | ngayawara tanpa dunung | sampang panggilap wreksa (prenis) | peprenésan linaras resmining kayun | narmadalit ngalang marga (kali) | tan liya amung ngrerepi ||